ครม.เทงบฯควัก458ล.จ่ายหนี้รฟท.
ครม.ไฟเขียวอนุมัติงบ 458 ล้านบาท จ่ายหนี้รถไฟฟรีระยะที่ 10
12 ธ.ค. 2555

ครม.ไฟเขียวอนุมัติงบ 458 ล้านบาท จ่ายหนี้รถไฟฟรีระยะที่ 10 
ที่ประชุมคณะรัฐมนตรี (ครม.) เมื่อวานนี้ มีมติอนุมัติให้จัดสรรงบประมาณ 458 ล้านบาท ให้การรถไฟแห่งประเทศไทย (ร.ฟ.ท.) เพื่อชดเชยการดำเนินการตามมาตรการลดภาระค่าครองชีพของประชาชนด้านการเดินทางระยะที่ 10 หรือตั้งแต่เดือน เม.ย.-ก.ย. 2555 
สำหรับการดำเนินมาตรการลดภาระค่าครองชีพของประชาชนด้านการเดินทางระยะที่ 11 ของ ร.ฟ.ท.นั้น ให้ ร.ฟ.ท.เสนอขอ ครม.อนุมัติให้ ร.ฟ.ท.กู้เงินในคราวหน้า
ก่อนหน้านี้ ร.ฟ.ท.ได้เสนอขอ ครม.กู้เงิน 458 ล้านบาท ชดเชยการดำเนินการตามมาตรการลดภาระค่าครองชีพของประชาชนด้านการเดินทางระยะที่ 10 แต่สำนักงบประมาณเสนอว่างบประมาณปี 2555 ได้สิ้นสุดลงแล้ว การกู้เงินดังกล่าวจะสร้างภาระดอกเบี้ยเงินกู้ให้ ร.ฟ.ท.และรัฐบาล
ดังนั้น เพื่อเป็นการประหยัดดอกเบี้ยเงินกู้ สำนักงบประมาณเสนอ ครม.ให้ชะลอการอนุมัติการกู้เงินของ ร.ฟ.ท.และให้อนุมัติให้ ร.ฟ.ท.โอนเปลี่ยนแปลงงบประมาณรายจ่ายประจำปีงบประมาณ 2556 จากแผนบริหารจัดการหนี้ภาครัฐในส่วนการชำระหนี้เงินกู้เพื่อชดเชยรายได้ค่าโดยสารที่หายไปจากมาตรการช่วยเหลือค่าเดินทางฯชำระหนี้ดังกล่าวแทน